Ei tässä voi muuttua jonkinlaiseksi taktiikaksi, vastaa Anni Sinnemäki.

Kuntavaalien mielenkiintoisin taistelu käydään Helsingissä, missä kokoomus ja vihreät kamppailevat valtapuolueen asemasta ja pormestarin paikasta.

Suurimmasta valtuustoryhmästä vaalikaudeksi valittavasta pormestarista tulee ikään kuin Helsingin pääministeri. Uuteen supervirkaan yhdistetään kaupunginjohtajan ja kaupunginhallituksen puheenjohtajan tehtävät.

Kokoomus ja puolueen pormestariehdokas, Euroopan investointipankin varapääjohtaja Jan Vapaavuori yrittävät säilyttää puolueen nykyiset asemat kaupungin valtaryhmänä. Kokoomus on pitänyt kaupunginjohtajan tehtävää hallussaan vuosikymmeniä.

Kaappausta havittelevat vihreät, jotka tarjoavat pormestariksi apulaiskaupunginjohtaja Anni Sinnemäkeä. Vihreille Helsinki on ylivoimaisesti vaalien tärkein kunta, koska vuonna 2012 puoluetta äänesti yli 60 000 helsinkiläistä.

Viime vaaleissa kokoomus sai 26,9 prosenttia äänistä. Vihreät ohitti sosiaalidemokraatit 22,3 prosentin äänipotillaan.

Vapaavuori ja Sinnemäki menestyivät silloin mainiosti. Vapaavuori oli Helsingin ääniharava 7 894 äänellään. Sinnemäki sai 2 609 ääntä.

Pormestarivaalin ehdokasjoukolla on huima kokemus politiikasta. Kuudella mahdollisella pormestariehdokkaalla on lähes yhtä paljon ministeripäiviä kuin nykyisellä hallituksella yhteensä.

Vapaavuoren ja Sinnemäen lisäksi pormestariehdokkaista ministerikokemusta on Tuula Haataisella (sd), Paavo Arhinmäellä (vas), Eva Biaudet’lla (r) ja kansalaispuolueen Paavo Väyrysellä, joka ei ole vielä vahvistanut pyrkivänsä pormestariksi.

Anni Sinnemäki: ”Luulen, että vaalit menevät Helsingissä vihreiden kannalta hyvin joka tapauksessa.”

Vuonna 2012 puolueenne saamista äänistä 30 prosenttia annettiin Helsingissä. Kuinka paljon vihreiden menestys koko maassa on teidän varassanne?

SINNEMÄKI: Siirtyminen pormestarimalliin tekee Helsingistä poikkeuksellisen mielenkiintoisen paikan vaalien koko tuloksen kannalta. Itse ajattelen helsinkiläisiä ja teen yhteistyötä helsinkiläisten vihreiden ehdokkaiden kanssa.

Mikäli vihreät häviävät vaalit, meneekö Sinnemäki puheenjohtaja Ville Niinistön mukana lahtiin?

SINNEMÄKI: Luulen, että vaalit menevät Helsingissä vihreiden kannalta hyvin joka tapauksessa.

Mitä kokoomus on tehnyt väärin, kun vihreät ohitti kokoomuksen Helsingin Sanomien tilaamassa kyselyssä?

Vapaavuori: Vihreät on pitkään ollut kasvava puolue erityisesti suurissa kaupungeissa. Sen ohella he hyötyvät oppositioasemasta. Niinistö on harrastanut räväkkää ja populistista oppositiopolitiikkaa.

Jan Vapaavuori (kok)

ikä: 51

työ: Euroopan investointipankin pääjohtaja

koulutus: oikeustieteen kandidaatti

Voiko vihreät harrastaa oppositiopolitiikkaa Helsingissä, vaikka se on kaupungin valtapuolue?

SINNEMÄKI: Olemme olleet Helsingissä pitkään iso puolue. Kampanjamme rakentuu sen varaan, mitä olemme saaneet Helsingissä aikaan. Hallitus–oppositio-asetelma ei ole kovin isossa roolissa. Totta kai pidän merkityksellisenä sitä, että nykyisen hallituksen aikana koulutukseen on kohdistunut paljon leikkauksia.

VAPAAVUORI: Vihreät ajavat tässä näppärästi kaksilla rattailla. Nuori sivistynyt nainen on pormestariehdokkaana Helsingissä, ja sitten on ärhäkämpi ja populistisempi puoluejohtaja. Minua harmittaa se, että vihreät tarkoituksellisesti sotkevat tämän vaalikauden ja edellisen kauden koulutusleikkaukset. Perusopetuksen säästöt tehtiin viime vaalikaudella, jolloin vihreät oli hallituksessa.

SINNEMÄKI: Kampanjaani ei liity taktisia asetelmia. Teen työtäni innostuneesti, yhteistyöhakuisesti ja ratkaisukeskeisesti. Olen rakentamassa kotikaupunkia, jossa olen syntynyt. Ei tässä voi muuttua jonkinlaiseksi taktiikaksi.

VAPAAVUORI: Allekirjoitan kaiken, mitä Anni sanoi kampanjastaan. Toinen tarina on se, että vihreät liikkeenä ajaa kaksilla rattailla.

SINNEMÄKI: Janne, eikö mielestäsi nykyinen hallitus ansaitse oppositiopolitiikkaa?

VAPAAVUORI: Ansaitsee ilman muuta. Kaikki hallitukset ansaitsevat, niin nykyinen kuin edellinenkin.

Pormestarista tulee kunnan pääministeri. Viekö kehitys siihen, että kunnissa ryhdytään tekemään hallitussopimuksia?

VAPAAVUORI: Ei mielestäni, teoriassa tottakai. Helsingissä on vuosikymmeniä otettu kaikki vastuulliset ryhmät mukaan niiden painoarvon mukaisesti. Ei ole hallitusta ja oppositiota. Jos toisenlaiseen ratkaisuun mennään, se pitää hyvissä ajoin kertoa äänestäjille.

SINNEMÄKI: Tärkein uudistus on se, että ylin johto valitaan vaalikaudeksi. Jos vihreät tulee ykköseksi, lähden tekemään sitä yhteistyötä, jota perinteisesti Helsingissä on harjoitettu.

Voiko pormestariksi valita henkilön, jonka puolue ei nouse vaalissa suurimmaksi?

VAPAAVUORI: Minua on hämmentänyt tämä keskustelu. Kokoomus sitoutuu yksiselitteisesti siihen, että suurimman puolueen ehdokas valitaan. Muu olisi äänestäjien pettämistä.

SINNEMÄKI: Suurimman ryhmän ehdokkaan valinta on täysin luonnollinen lähtökohta.

VAPAAVUORI: Minusta se ei ole lähtökohta vaan ainoa vaihtoehto.

Pitääkö neljä apulaispormestaria valita suhteellisuusperiaatteen mukaisesti?

VAPAAVUORI: Demokratiassa ei voi ajatella mitään muuta kuin suhteellisuusperiaatetta.

SINNEMÄKI: Joo.

Jan Vapaavuori, olette sanonut, ettei Helsinkiä saa rakentaa vain trenditietoisille. Onko näin tehty?

VAPAAVUORI: Helsingille ei riitä se, että Helsinki pärjää. Helsinkiä on verrattava Tukholmaan, Kööpenhaminaan ja Berliiniin. Vastasin kysymykseen kävelykaduista ja vegaaniruoasta. Jos niitä rakennetaan liian ideologisista syistä, silloin unohdetaan, että kaupunki on kaikkia varten.

SINNEMÄKI: Olemme pärjänneet aika hyvin. Esimerkiksi Tukholmaan verrattuna asuntojen hinnat ovat pysyneet paremmin kurissa, vaikka monille asuminen on sietämättömän kallista.

Jos haluamme tänne töihin ihmisiä Wolttiin tai Supercelliin, silloin ehkä halutaan sellaista kaupunkia, missä on hyvä pyöräillä.

Mitä mieltä olette yleiskaavasta, jossa Keskuspuistoa kavennetaan?

VAPAAVUORI: Olisi houkutus heittäytyä populistiksi, kun vieressä istuu asiasta vastaava apulaiskaupunginjohtaja. Yleiskaava on rakennettu huolellisesti, Helsinkiin jää valtavia viheralueita.

Anni Sinnemäki (vihr)

ikä: 43

työ: Helsingin apulaiskaupunginjohtaja

koulutus: humanististen tieteiden kandidaatti

Voiko Guggenheim vielä rantautua?

SINNEMÄKI: Pidän sitä epätodennäköisenä.

VAPAAVUORI: Minusta se on hyvin epätodennäköistä. Se oli pitkä ja katkera taistelu, joka päättyi selviin numeroihin.

Ministeri Ilkka Suominen (kok) arvosteli kärkevästi Hakaniemen ja Laajasalon välille rakennettavaa Kruunusiltaa. Oliko se väärä päätös?

VAPAAVUORI: En sano siitä mitään. Olen ollut ulkomailla. Helsinki pitää rakentaa mahdollisimman pitkälle joukkoliikenteen varaan. Se ei tarkoita, että kaikki rakentuu joukkoliikenteen varaan. Tässä on jonkinlainen ideologinen ero. Välillä syntyy vaikutelma, että vihreillä on pyrkimys ehdoin tahdoin kieltää yksityisautoilu.

SINNEMÄKI: Kruunuvuorenrantaan muuttaa perheitä. Rakennamme sinne pikaratikkayhteyden. Se on investointina mietitty niin, että se on tehokkain mahdollinen liikennemuoto. Se on poikkeuksellisen hyvin selvitetty. Autoiluun saadaan tilaa siten, että enemmistö valitsee nopean ratikan.

Mitä mieltä olette tietulleista?

VAPAAVUORI: Keskustaan pitää päästä myös autolla. Olen varma, että Helsingistäkin löytyisi hankkeita, joihin olisi saatavissa yksityistä rahoitusta. Tiettyjä tunneliratkaisuja voisi rahoittaa osittain yksityisellä rahalla.

SINNEMÄKI: En usko, että keskustatunneli olisi liikenteellisesti niin tärkeä hanke, että käyttäjiltä pystyisi keräämään rahoituksen. Keskustassa on riittävästi parkkihalleja. En pidä välttämättömänä sitä, että sieltä pääsisi ajamaan läpi.

Miten pääkaupunkiseudun kuntarajat pitäisi piirtää? Vapaavuori on joskus ehdottanut Helsingin, Espoon ja Vantaan yhdistämistä.

VAPAAVUORI: Nykyinen ei ole missään tapauksessa toimivin vaihtoehto, mutta ainoa mahdollisuus jonkin aikaa eteenpäin. Se keskustelu on käyty. Helsinki, Espoo ja Vantaa ovat viime kädessä samassa veneessä. Meillä on yhteiset asuntomarkkinat, työssäkäyntimarkkinat ja yhteiset elinkeinopoliittiset intressit.

SINNEMÄKI: Valtakunnassa on meneillään historiallisen suuri hallinnollinen muutos. Keskustelu toisesta hallinnollisesta muutoksesta seuraavat neljä vuotta ei tunnu hyvältä ajatukselta.

Miten maakuntahallinto vaikuttaa Helsinkiin?

VAPAAVUORI: Helsinki pääkaupunkina ja isona kaupunkina pärjää hyvin. Meille jää suhteellisesti enemmän tehtäviä kuin muille kaupungeille keskimäärin. Koulutus on iso asia, kulttuuri ja vapaa-aika ovat täällä aivan eri tasolla.

SINNEMÄKI: Olin sillä kannalla, että pääkaupunkiseudulle olisi etsitty sosiaali- ja terveyspalveluiden osalta erityisratkaisu. Alueella on yli miljoona ihmistä. Olen huolissani aikatauluista ja epäselvistä valinnanvapaustavoitteista.

VAPAAVUORI: Helsingin pitää pääkaupunkina nähdä aina koko maa. Helsingin näkökulmasta voisi olla luontevaa ajatella, että Helsinki muodostaisi oman maakuntansa. Siitä syntyy kuitenkin kysymys, entäs se loppu Uusimaa. Jokaisen maakunnan pitää rakentua suuren keskuskaupungin ympärille.

Olisiko sote-uudistus pitänyt rakentaa peruskuntien varaan?

VAPAAVUORI: Olimme molemmat 2011 allekirjoittamassa…

SINNEMÄKI: Hallitusohjelmaa, jossa peruskunta oli se idea.

VAPAAVUORI: Ja vakaasti uskoimme siihen, että se olisi ollut tavoittelemisen arvoinen.

SINNEMÄKI: Erikoissairaanhoidon osalta maakuntakin saattaa olla liian pieni yksikkö. Jos valinnanvapautta toteutetaan liian vapaasti ja nopeasti, julkiset tuottajamme murskautuvat.

Jan Vapaavuori: ”Tottakai maakunnat saavat verotusoikeuden, vaikka en pidä siitä ajatuksesta.”

Maksoiko kokoomus valinnanvapaudesta liian kovan hinnan, kun keskusta sai maakuntahallinnon?

VAPAAVUORI: Se on parempi, että sinä kommentoit.

SINNEMÄKI: Ehkä siinä kompromississa, jossa keskusta sai maakuntamallin, kokoomuksen osa oli vähemmän jäsentynyt ja nyt sitä on vaikeampi toteuttaa.

Tuleeko maakuntauudistuksesta torso, koska maakunnat eivät saa verotusoikeutta?

VAPAAVUORI: Tottakai maakunnat saavat verotusoikeuden, vaikka en pidä siitä ajatuksesta.

SINNEMÄKI: Maakunnille ei tule todellista itsenäisyyttä, koska niillä ei ole verotusoikeutta. Meiltä jää monelta paikkakunnalta pois paikallinen itsehallinto.

Voiko maakuntahallinnosta tulla uusi aluepolitiikan pelikenttä, koska maakuntien menot rahoitetaan valtion talousarviosta?

VAPAAVUORI: Mistä maakuntavaaleissa keskustellaan? Raha tulee muualta, ja sosiaali- ja terveysministeriö päättää, mitä saa tehdä.

SINNEMÄKI: Keskustelu maakuntien verotusoikeudesta herää valittavissa valtuustoissa.

Toteutuuko sote sittenkään?

VAPAAVUORI: Ikuisena edistysuskoisena pitää uskoa, että näin käy.

SINNEMÄKI: Hallitus ei ehkä ole kokematon siinä, että asioita perutaan.